

REPUBLIKA HRVATSKA

**BJELOVARSKO-BILOGORSKA ŽUPANIJA**

**OPĆINA VELIKA PISANICA**

**OPĆINSKO VIJEĆE**

Na temelju odredbi članaka 21., 33. stavka 1., 44. stavka 2. i 48. Zakona o komunalnom gospodarstvu („Narodne novine“ broj 68/18, 110/18, 32/20 i 145/24) i članka 30. Statuta Općine Velika Pisanica („Službeni glasnik Općine Velika Pisanica“ br. 1/21), Općinsko vijeće Općine Velika Pisanica na 24. sjednici održanoj dana \_\_\_\_\_\_\_\_\_\_\_\_\_\_\_\_\_ godine, donosi

**O D L U K U**

**o komunalnim djelatnostima na području općine Velika Pisanica**

**OPĆE ODREDBE**

**Članak 1.**

Odlukom o komunalnim djelatnostima na području općine Velika Pisanica (u daljnjem tekstu: Odluka) pobliže se određuju komunalne djelatnosti te način obavljanja tih djelatnosti na području općine Velika Pisanica.

**Članak 2.**

Komunalne djelatnosti su djelatnosti kojima se osigurava građenje i/ili održavanje komunalne infrastrukture u stanju funkcionalne ispravnosti ( u daljnjem tekstu: komunalne djelatnosti kojima se osigurava održavanje komunalne infrastrukture) i komunalne djelatnosti kojima se pojedinačnim korisnicima pružaju usluge nužne za svakodnevni život i rad (u daljnjem tekstu: uslužne komunalne djelatnosti) na području općine Velika Pisanica.

**KOMUNALNE DJELATNOSTI**

**Članak 3.**

Komunalne djelatnosti kojima se osigurava održavanje komunalne infrastrukture u smislu ove Odluke su:

1. održavanje nerazvrstanih cesta,

2. održavanje javnih površina na kojima nije dopušten promet motornim vozilima,

3. održavanje građevina javne odvodnje oborinskih voda,

4. održavanje javnih zelenih površina,

5. održavanje građevina, uređaja i predmeta javne namjene,

6. održavanje groblja i mrtvačnica unutar groblja

7. održavanje čistoće javnih površina i

8. održavanje javne rasvjete.

Pod održavanjem nerazvrstanih cesta podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovito održavanje), kao i mjestimičnog poboljšanja elemenata ceste, osiguravanja sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima je uređeno održavanje cesta.

Pod održavanjem javnih površina na kojima nije dopušten promet motornih vozila podrazumijeva se održavanje i popravci tih površina kojima se osigurava njihova funkcionalna ispravnost.

Pod održavanjem građevina javne odvodnje oborinskih voda podrazumijeva se upravljanje i održavanje građevina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osim građevina u vlasništvu javnih isporučitelja vodnih usluga koje, prema posebnim propisima o vodama, služe zajedničkom prihvatu, odvodnji i ispuštanju oborinskih i drugih otpadnih voda.

Pod održavanjem javnih zelenih površina podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.

Pod održavanjem građevina i uređaja javne namjene podrazumijeva se održavanje, popravci i čišćenje tih građevina, uređaja i predmeta.

Pod održavanjem groblja i mrtvačnica unutar groblja podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja.

Pod održavanjem čistoće javnih površina podrazumijeva se čišćenje površina javne namjene, osim javnih cesta, koje obuhvaća ručno i strojno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave.

Pod održavanjem javne rasvjete podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.

**Članak 4.**

Uslužne komunalne djelatnosti u smislu ove Odluke su:

1. usluge ukopa pokojnika

2. obavljanje dimnjačarskih poslova

Pod uslugama ukopa pokojnika podrazumijevaju se ispraćaj i ukop unutar groblja u skladu s posebnim propisima.

Pod dimnjačarskim poslovima podrazumijeva se čišćenje i kontrola dimnjaka, dimovoda i uređaja za loženje u građevinama.

**Članak 5.**

Osim komunalnih djelatnosti iz članka 2. i 3. ove Odluke od lokalnog je značenja za Općinu Velika Pisanica i obavljanje sljedećih komunalnih djelatnosti:

1. **Dezinfekcija, dezinsekcija i deratizacija**

Pod provođenjem mjera obvezne preventivne dezinfekcije, dezinsekcije i deratizacije podrazumijevanju se mjere suzbijanja patogenih mikroorganizama, štetnih člankonožaca i štetnih glodavaca, čije je planirano, organizirano i sustavno suzbijanje mjerama dezinfekcije, dezinsekcije i deratizacije od javnozdravstvene važnosti.

1. **Veterinarsko – higijeničarski poslovi**

Pod veterinarsko – higijeničarskim poslovima podrazumijeva se hvatanje i zbrinjavanje pasa i mačaka bez nadzora, te uklanjanje uginulih pasa i mačaka i drugih životinja s javnih površina.

1. **Skupljanje i odvoženje otpada s javnih površina**

Pod skupljanjem i odvoženjem otpada s javnih površina podrazumijeva se prikupljanje komunalnog otpada putem odgovarajućih spremnika te njegov odvoz i odlaganje na odlagalište komunalnog otpada.

1. **Crpljenje, odvoz i zbrinjavanje fekalija iz septičkih, sabirnih i crnih jama**

Pod crpljenjem, odvozom i zbrinjavanjem fekalija iz septičkih, sabirnih i crnih jama podrazumijeva se crpljenje fekalnog sadržaja autocisternom ili primjerenim uređajem, a sadržaj se zbrinjava na pročišćivaču otpadnih voda.

**OBAVLJANJE KOMUNALNE DJELATNOSTI**

**Članak 6.**

Komunalne djelatnosti kojima se osigurava održavanje komunalne infrastrukture, odnosno uslužne komunalne djelatnosti iz ove Odluke može obavljati:

1. trgovačko društvo koje osniva Općina Velika Pisanica ili jedinica lokalne samouprave ili trgovačko društvo koje Općina Velika Pisanica osniva zajedno s više jedinica lokalne samouprave zajedno

2. pravne ili fizičke osobe na temelju ugovora o koncesiji

3. pravne ili fizičke osobe na temelju pisanog ugovora o povjeravanju obavljanja komunalnih djelatnosti.

**NAČIN I UVJETI POVJERAVANJA KOMUNALNIH DJELATNOSTI TRGOVAČKOM DRUŠTVU U VLASNIŠTVU OPĆINE**

**Članak 7.**

Trgovačkom društvu Veliki Grđevac d.o.o. koje je u vlasništvu Općine Veliki Grđevac kao jedinice lokalne samouprave povjerava se obavljanje sljedećih komunalnih djelatnosti iz članka 2., 3. i 4. ove Odluke:

1. održavanje javnih zelenih površina

2. održavanje groblja

3. održavanje građevina, uređaja i predmeta javne namjene

4. održavanje čistoće javnih površina u ljetnim i zimskim uvjetima

5. usluge ukopa pokojnika

6. obavljanje dimnjačarskih poslova

Obavljanje navedenih komunalnih djelatnosti povjerava se trgovačkom društvu Veliki Grđevac d.o.o. na neodređeno vrijeme dok je trgovačko društvo registrirano za obavljanje povjerenih komunalnih djelatnosti temeljem Sporazuma o zajedničkom obavljanju poslova iz samoupravnog djelokruga putem trgovačkog društva sklopljenog između Općine Velika Pisanica i Općine Veliki Grđevac.

Trgovačko društvo dužno je postupati u skladu s načelima na kojima se temelji komunalno gospodarstvo sukladno zakonu koji uređuje komunalno gospodarstvo, a jednom godišnje društvo podnosi izvješće o poslovanju.

**NAČIN I UVJETI ZA OBAVLJANJE KOMUNALNIH DJELATNOSTI NA TEMELJU PISANOG UGOVORA O OBAVLJANJU KOMUNALNIH DJELATNOSTI**

**Članak 8.**

Pravne ili fizičke osobe, na temelju pisanog ugovora o povjeravanju obavljanja komunalnih djelatnosti, mogu obavljati na području Općine Velika Pisanica slijedeće komunalne djelatnosti:

1. održavanje nerazvrstanih cesta

- održavanje makadama, horizontalna i svjetlosna signalizacija

- sanacije asfaltnih površina, vertikalna, horizontalna i svjetlosna signalizacija

2. održavanje javne rasvjete

3. dezinfekcija, dezinsekcija, deratizacija

4. veterinarsko-higijeničarski poslovi

5. sanacija divljih odlagališta

6. crpljenje, odvoz i zbrinjavanje fekalija iz septičkih, sabirnih i crnih jama

Ugovor o povjeravanju obavljanja komunalnih djelatnosti iz stavka 1. ovoga članka može se zaključiti najduže na vrijeme od četiri godine.

**Članak 9.**

Postupak odabira osobe s kojom se sklapa ugovor o povjeravanju obavljanja komunalnih djelatnosti iz članka 8. ove Odluke te sklapanje, provedba i izmjene tog ugovora provode se prema propisima o javnoj nabavi.

**Članak 10.**

Ugovor o povjeravanju obavljanja komunalne djelatnosti u ime Općine Velika Pisanica sklapa općinski načelnik.

Ugovor iz stavka 1. ovoga članka sadrži:

1. komunalne djelatnosti za koje se sklapa ugovor

2. vrijeme na koje se sklapa ugovor

3. vrstu i opseg komunalnih usluga

4. način određivanja cijene komunalnih usluga te način i rok plaćanja izvršenih usluga

5. jamstvo izvršitelja o ispunjenju ugovora.

**Članak 11.**

U slučaju povećanja ili smanjena opsega obavljanja komunalne djelatnosti ili cijene u tijeku roka na koji je zaključen ugovor, sporazumno će se sačiniti aneks ugovora kojeg odobrava općinski načelnik.

**PRIJELAZNE I ZAVRŠNE ODREDBE**

**Članak 12.**

Obavljanje pojedinih komunalnih djelatnosti koje su povjerene trgovačkom društvu iz članka 6. stavka 1. i 2. ove Odluke, a koje se financiraju isključivo iz Proračuna Općine Velika Pisanica mogu se povjeriti drugim fizičkim ili pravnim osobama u slučaju da ih trgovačko društvo nije u mogućnosti obaviti.

**Članak 13.**

Danom stupanja na snagu ove Odluke prestaje vrijediti Odluka o komunalnim djelatnostima KLASA: 363-01/23-01/1, URBROJ: 2103-19-01-23-1 od 8. veljače 2023. koja je objavljena u „Službenom glasniku Općine Velika Pisanica“ br. 2/2023.

**Članak 14.**

Ova Odluka stupa na snagu osmog dana od dana objave, a objavit će se u „Službenom glasniku Općine Velika Pisanica“.

PREDSJEDNICA OPĆINSKOG VIJEĆA

Marina Uher

KLASA: 363-01/25-01/1

URBROJ: 2103-19-01-25-1

Velika Pisanica,